VSM Sklep II Kp 26943/2017
Sodna praksa višjih sodišč, 2019-04-04

Barbara Debevec (preds.), Boris Štampar (poroč.), Breda Cerjak Firbas

Za odstop kazenskega pregona po določbi 84. člena ZSKZDČEU-1 morajo biti kumulativno podani vsi pogoji, ki jih določa zgoraj citirani člen, in sicer mora biti kaznivo dejanje storjeno na ozemlju Republike Slovenije, storiti ga mora državljan druge države članice EU, pri tem pa mora imeti tudi stalno prebivališče v drugi državi članici. Le ob izpolnjevanju vseh navedenih pogojev se kazenski spis lahko odstopi tisti državi članici, katere državljanstvo ima oziroma državi članici, v kateri ima prijavljeno stalno prebivališče. Ker pa ima obdolženec poleg državljanstva Republike Hrvaške tudi državljanstvo Republike Slovenije, kjer ima prijavljeno stalno prebivališče, niso izpolnjeni pogoji za odstop kazenskega spisa za kazenski pregon in sojenje pristojnemu organu Republike Avstrije po določbi prvega odstavka 84. člena ZSKZDČEU-1.

Pritožbi obdolženega D.S. se ugodi in izpodbijani sklep razveljavi.

1. Okrožno sodišče v Murski Soboti je s sklepom I Ks 26943/2017 z dne 6. 2. 2019 na podlagi 84. člena Zakona o sodelovanju v kazenskih zadevah z državami članicami Evropske unije (v nadaljevanju ZSKZDČEU-1) ugotovilo, da so izpolnjeni vsi zakonski pogoji, da se kazenski spis Okrožnega sodišča v Murski Soboti I K 26943/2017 zoper obdolženega D.S., zaradi kaznivega dejanja neupravičenega in prometa s prepovedanimi drogami po prvem odstavku 186. člena Kazenskega zakonika (v nadaljevanju KZ-1) odstopi za kazenski pregon in sojenje pristojnemu državnemu organu Republike Avstrije.

2. Zoper ta sklep je obdolženec podal pritožbo, iz katere je razbrati, da se z odločitvijo sodišča prve stopnje ne strinja. Navaja, da se obravnavano dejanje nanaša na isti historični dogodek, o katerem je že bilo razsojeno s sodbo sodišča v Grazu, poleg tega pa je državljan Republike Slovenije, kjer ima stalno prebivališče. Pritožbenemu sodišču predlaga, da izpodbijani sklep razveljavi in postopek ustavi.

4. Sodišče prve stopnje je v izpodbijanem sklepu sicer pravilno pojasnilo, da 84. člen ZSKZDČEU-1 določa, da če je na ozemlju Republike Slovenije storil kaznivo dejanje državljan druge države članice, ki ima stalno prebivališče v drugi državi članici, se smejo tej državi odstopiti vsi kazenski spisi za kazenski pregon in sojenje, če druga država članica temu ne nasprotuje. Svojo odločitev, da so za odstop kazenske zadeve v kazenski pregon in sojenje pristojnemu organu Republike Avstrije izpolnjeni vsi zakonski pogoji, je utemeljilo z navedbami, da Okrožno državno tožilstvo v Murski Soboti s prenosom soglaša, obdolženec pa je tuj državljan, in sicer Republike Hrvaške in se trenutno nahaja na prestajanju zaporne kazni v zaporih Graz, kjer bo vse do 9. 8. 2025. Obdolženec pa takim razlogom sodišča prve stopnje utemeljeno nasprotuje, saj iz podatkov spisa izhaja, da ima poleg hrvaškega državljanstva tudi slovensko državljanstvo, stalni naslov prebivališča pa ima prijavljen na Maistrovi ulici 22 v Mariboru.

5. Za odstop kazenskega pregona po določbi 84. člena ZSKZDČEU-1 morajo biti kumulativno podani vsi pogoji, ki jih določa zgoraj citirani člen, in sicer mora biti kaznivo dejanje storjeno na ozemlju Republike Slovenije, storiti ga mora državljan druge države članice EU, pri tem pa mora imeti tudi stalno prebivališče v drugi državi članici. Le ob izpolnjevanju vseh navedenih pogojev se kazenski spis lahko odstopi tisti državi članici, katere državljanstvo ima oziroma državi članici, v kateri ima prijavljeno stalno prebivališče. Ker pa ima obdolženec poleg državljanstva Republike Hrvaške tudi državljanstvo Republike Slovenije, kjer ima prijavljeno stalno prebivališče, niso izpolnjeni pogoji za odstop kazenskega spisa za kazenski pregon in sojenje pristojnemu organu Republike Avstrije po določbi prvega odstavka 84. člena ZSKZDČEU-1.

6. Glede na navedeno je pritožbeno sodišče ugodilo pritožbi obdolženca in odločilo, kot je razvidno iz izreka tega sklepa (tretji odstavek 402. člena ZKP).

Zakon o sodelovanju v kazenskih zadevah z državami članicami Evropske unije (2013) - ZSKZDČEU-1  - člen 84, 84/1

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.